Saue

 
Saue on linn Harju maakonnas Saue vallas Tallinnast 4–5 kilomeetrit edelas.
Linna põhja-loodepiir on Tallinna–Paldiski raudtee ja lääne-edelapiir on Kanama–Keila maantee. 
24. oktoobril 2017 ühines Saue linn haldusreformi käigus (koos Kernu valla ja Nissi vallaga) Saue vallaga. Asukoht kaardil.
Saue linn.
Saue on kompaktne, üle 6200 elanikuga linn, mis asub Tallinna piirist lõuna suunas kuue kilomeetri kaugusel.
Linn piirneb ühelt poolt Pärnu maantee ja Tallinna ringtee ning teiselt poolt Tallinna-Paldiski (Turba) raudteega.
Linna staatuse sai Saue 25. augustil 1993. Täna on Saue linn Saue valla keskus. Enam kui 25 000 elanikuga ("1. jaanuari 2023. aasta seisuga 23 024 inimest") Saue vald loodi 24. oktoobril 2017, kui ühinesid Saue linn ning Kernu, Nissi ja Saue vald.
2020. aasta suvel sai valmis uus vallamaja, mis kerkis Saue linna Keskuse pargi veerele.
Saue linnas asub Euroopa põhjapoolseim hästisäilinud tammik, vanimad puud on ligi 400-aastased. Saue mõisahäärber rajati aastal 1792 ning on varaklassitsistlikus stiilis.
Linn on kompaktne, paikneb 4,39 km2. Linnas paikneb kool, lasteaed, huviringid, muusikakool, noortekeskus, spordirajatised, söögikohad ja kauplused, perearstikeskus, hambaarst ja apteek, päevakeskus ning sotsiaal- ja muud teenused.
Tallinna kesklinna on Sauelt umbes 20 kilomeetrit. Ühendus Tallinnaga on nii bussi kui ka rongiga.
Ettevõtetest tegutsevad Sauel teraskatuseid tootev ja paigaldav AS Toode, AS Sami, mis valmistab põllumajandus-, metsatöö- ja teehooldusmasinaid, ning AS Fors MW, mis toodab metsaveokärusid, konks-tõstehaagiseid ja traktori haakesse monteeritavaid puude laasimis-järkamisseadmeid.
2013. aasta septembris avas Vaasan Grupp Sauel külmutatud pagaritoodete tehase, mis annab tööd enam kui sajale inimesele. Sauel paikneb ka ujuvkaide lahenduste pakkuja OÜ Top Marine pälvis 2014. aasta ettevõtte ja aasta eksportööri tiitli.
AS-i Saue EPT territooriumiarendus on loonud tegutsemisvõimalused sellistele ettevõtetele nagu AS Stera Saue, AS Finest Steel ja SSAB Swedish Steel. 
Sauel asuvad ka Põhjamaade suurim kivist köögitasapindade tootja Diapol Granite OÜ, Hesburgeri Eesti logistikakeskus, klaasplastist kümblustünne ja basseine valmistav Koriks Fiiber OÜ.
Muusikaharidust annab Saue Muusikakool, rahvatantsurühmi ja rahvamuusikaansamblit Saue Kapell ühendab MTÜ Saue Folk. Sauel on poiste-, laste-, tütarlaste-, noorte meeste ja segakoor ning mitu lauluansamblit.
Sauel toimub kevaditi Saue Sõle folkloorietendus, kus osalevad Saue tantsu-, laulu- ja pillimängukollektiivid. Laulupeoaastatel kogunevad kesksuvel Saue Puhkpillipäevale musitseerima laulupeol osalevad puhkpilliorkestrid. Kontserdisügis toob Sauele tuntud esinejaid, aasta läbi annavad külalisetendusi Eesti teatrid.
Toimub ülelinnaline sportlik sari „Sauelane liikuma", mille avab septembris õhtujooks linna tänavatel. 
2014. aastast alates toimub Sauel augusti lõpul Saue linna asumiseltsi, linnaelanike ja Kaitseliidu koostöös korraldatav kodukohvikute päev, mis on pälvinud linna aasta teo auhinna.
Ajalugu.
1792. aastal ehitati Saue mõisahoone, mille ümber hakkas 1920. aastatel tekkima aedlinn. Peterburi–Narva–Tallinna–Paldiski raudtee oli liikluseks avatud juba novembris 1870.
1960. aastal liideti Saue asundus Tallinnaga. Pärast seda hakkas Sauel arenema elamuehitus. 1973. aastal moodustati Saue alev Tallinna koosseisus.
25. augustil 1993 sai Saue alevist Saue linn ja see eraldus Tallinnast. 2017. aasta sügisel ühinesid senine Saue vald, Kernu vald, Nissi vald ja Saue linn üheks omavalitsusüksuseks.
Saue linnapea oli aastatel 1989–1999 ja 2008–2010 Orm Valtson ning 2004–2007 Ero Liivik. Peale nimetatuid on olnud linnapead Harry Pajundi, Henn Põlluaas ja Tõnu Urva. Harry Pajundi oli ka Saue linna viimane linnapea.
Rahvastik.
2023. aasta 1. jaanuari seisuga oli Saue linnas 6017 elanikku. 
2011. aasta rahvaloenduse andmetel oli Saue 5514 elaniku seas 5145 (93,3%) eestlast, 259 venelast, 42 ukrainlast, 13 valgevenelast, 17 soomlast ja 8 sakslast. Teiste rahvuste esindajaid oli alla viie.